[pic] | AZ EURÓPAI KÖZÖSSÉGEK BIZOTTSÁGA |

Brüsszel, 26.3.2009

COM(2009) 150 végleges

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alap igénybevételéről

INDOKOLÁS

A 2006. május 17-i intézményközi megállapodás[1] a pénzügyi keret vonatkozó fejezeteinek felső korlátain felül évi legfeljebb 500 millió EUR összegű rugalmassági mechanizmus révén lehetővé teszi az Európai Globalizációs Alkalmazkodási Alap (a továbbiakban: EGF) mobilizálását. Az Alapból érkező hozzájárulásokra vonatkozó támogathatósági szabályok az 1927/2006/EK európai parlamenti és tanácsi rendeletben[2] találhatók.

A Bizottság szolgálatai az 1927/2006/EK rendelettel, különösen annak 2., 3., 4., 5. és 6. cikkével összhangban alaposan megvizsgálták a Spanyolország által benyújtott kérelmet. Saját kezdeményezésére a Bizottság technikai segítségnyújtás mobilizálását javasolja az 1927/2006/EK rendelet 8. cikkével összhangban.

A vizsgálatok legfontosabb elemei a következőképpen foglalhatók össze:

EGF/2008/004 ES/Castilla y Léon és Aragón ügy

1. A Bizottság 2008. december 29-én kapta meg a spanyol hatóságok kérelmét, 2009. január 8-án, február 17-én és 23-án pedig kiegészítő információkat. A kérelmet az európai globalizációs alkalmazkodási alap létrehozásáról szóló 1927/2006/EK európai parlamenti és tanácsi rendelet (a továbbiakban EGF-rendelet) 2. cikkének b) pontjában meghatározott különleges beavatkozási kritériumok alapján, az említett rendelet 5. cikkében említett tízhetes határidőn belül nyújtották be.

2. Spanyolország e kérelmet az EGF-rendelet 2. cikkének b) pontjában említett beavatkozási kritérium alapján nyújtotta be, amely kritérium előírja, hogy legalább 1000 főt bocsássanak el 9 hónapos időszak alatt NACE 2 (gazdasági tevékenységek statisztikai osztályozása) REV 2 szinten[3] egy régióban vagy két egymással határos régióban NUTS II (statisztikai célú területi egységek nómenklatúrája) szinten. A kérelem szerint a kilenchónapos referencia-időszakban (2008. január 31-től 2008. október 31-ig) összesen 1082 személyt bocsátottak el 12, a NACE 2 REV 2.29 ágazatba („közúti gépjármű, pótkocsi, félpótkocsi gyártása”) sorolt vállalatban, és e vállalatok mindegyike NUTS II szintű határos régióban helyezkedik el.

3. Az elbocsátások és a világkereskedelem fő strukturális változásai közötti kapcsolat elemzése az alábbi információkon alapszik. Spanyolország azzal érvel, hogy az elbocsátó vállalatok közül 9 esetében az elbocsátások a gépjárművek és alkatrészeik megnövekedett Közösségbe irányuló importjából, valamint a Közösség gépjárműgyártásból kivett csökkent piaci részesedéséből fakadnak. A fennmaradó három elbocsátó vállalat esetében – amelyekre ugyancsak kihatott a közösségi gépjárműgyártás világszinten elfoglalt helyzetének gyengülése – az elbocsátások közvetlenül a gyártás Közösségen kívüli országokba történő áttelepítéséből fakadtak. A Lear Corporation Avilából Marokkóba, az Iberian Nissan Motor Avilából Taiwanba, a Delphi Packard Spain pedig Zaragozából Törökországba helyezi át gyártóegységeit.

4. A kérelem az EUROSTAT-nak a 25 tagállamból álló Közösségre (a továbbiakban: EK-25) vonatkozó kereskedelmi statisztikáit használja fel annak ábrázolására, hogy 2003 és 2007 között (értékben) jelentősen megnőtt a gépjárművek, és különösen a személygépkocsik Közösségbe irányuló importja. A gépjárművek esetében az import 45%-kal, az export pedig 31%-kal növekedett, ezen belül a személygépkocsik importja 44%-kal nőtt, exportja viszont mindössze 22%-kal. A 2004-ig a gépkocsik és gépjármű-alkatrészek nettó exportőrének számító Spanyolország nettó importőr lett és e tendencia továbbra is folytatódik, a kereskedelmi deficit pedig évről évre nő.

A kérelem hivatkozik továbbá a gépjárműgyártási statisztikákra[4] annak demonstrálására, hogy 2004 és 2007 között csökkent a Közösség piaci részesedése. A 27 tagállamból álló Közösség (a továbbiakban EK-27) részesedése a világszintű gépjárműgyártásban a 2004-es 28,4%-ról 2007-ben 26,9%-ra esett vissza. Ugyanebben az időszakban az abszolút értékben kifejezett gyártás az EK-27-ben 7,5%-kal növekedett, míg világszinten a növekedés üteme 13,3% volt. Ahogyan az a Bizottság korábbi EGF-ügyekkel kapcsolatban végzett értékelésében[5] is szerepel, a Közösség piaci részesedésének e csökkenése tartós tendencia része. 2001-ben az EK-27 világszintű piaci részesedése továbbra is mindössze 33,7% volt.

5. A kérelem az alábbiak szerint ismerteti a helyi és regionális szinten gyakorolt hatást:

Az elbocsátások által érintett területek Castilla y León és Aragón autonóm közösségek, amelyeken belül leginkább Avila, Salamanca és Zaragoza tartomány érintett, mivel e területeken komolyan jelen van a gépjárműgyártó ipar. Az elmúlt négy évben a gépjárműiparban foglalkoztatottak száma egész Spanyolországban jelentősen csökkent. Csak 2007-ben mintegy 10 000 állást szűnt meg ebben az ágazatban, és a kérelem előrebocsátja, hogy 2008-ban ez a szám még magasabb lesz. Csak a gépkocsialkatrész-iparban a 2004-es 251 000-ről 2007-ben 245 000-re csökkent az alkalmazottak száma. Mivel a gépjárműipar erőteljesen jelen van Castilla y León és Aragón egyes tartományaiban, e tartományokra jelentősen kihat az ezen ágazaton belüli munkahelymegszűnés.

Castilla y León területén a regisztrált munkanélküliek száma 2008. január és 2008. szeptember között 117 479-ről 121 182-re, azaz 3%-kal nőtt. Az e kérelemben szereplő tartományok közül az elbocsátások – különösen a Lear Corporation és a Nissan Motor Ibérica vállaltoknál – által leginkább érintett Avila esetében ugyanebben az időszakban a munkanélküliek száma 7993-ról 8976-ra, azaz 12%-kal nőtt.

Aragón területén a regisztrált munkanélküliek száma 2008. január és 2008. szeptember között 23 %-kal nőtt, 41 192-ről 50 818-ra. Az e kérelemben szereplő tartományok közül az elbocsátások által leginkább érintett Zaragoza esetében ugyanebben az időszakban a munkanélküliek száma 30 446-ról 38 431-re, azaz 26%-kal nőtt.

Következtetésként elmondható, hogy ilyen körülmények között az elbocsátások jelentős negatív következményekkel járhattak a helyi gazdasági helyzetre nézve.

6. Spanyolország úgy döntött, hogy az elbocsátott 1082 alkalmazottból 588 munkavállaló, nevezetesen a Castilla y León területén található Lear Corporation és a Nachi industrial vállalatoknál, valamint az Aragón területén található Delphi Packard España Automotive Connections and Equipments és Auxiliar de Componentes Eléctricos vállalatoknál elbocsátott alkalmazottak támogatását célozza. A kérelem indokolja, hogy a Castilla y Léón régió egyéb vállalatainál – ahol kevesebb állás szűnt meg – elbocsátott munkavállalók esetében a munkavállalók képviselőinek és a vállalatoknak – a munkavállalók profilja, új álláskeresésre való hajlandóságuk vagy egyéb okok miatt – nem sikerült megállapodniuk az elbocsátott munkavállalók munkaerőpiacra történő visszasegítésével kapcsolatos intézkedéscsomagról. Az Aragón régióban elbocsátott munkavállalókkal kapcsolatban a kérelmező megjegyzi, hogy az EGF keretében nyújtott támogatással azon munkavállalókat célozzák, akik a munkaerőpiacra történő visszatérés tekintetében a legnagyobb nehézségekkel szembesülnek. A kiválasztás kritériumaiként nemcsak az érintett régió gazdasági jellemzőit vették figyelembe, hanem az érintett munkavállalók jártasságait, alkalmazkodókészségét, nemét, valamint korábbi munkatapasztalatát is.

7. Az 1927/2006/EK rendelet 6. cikkében meghatározott kritériumok teljesítése szempontjából a kérelem az alábbi elemeket tartalmazza: A spanyol hatóságok megerősítették, hogy az EGF-ből nyújtott pénzügyi hozzájárulás nem helyettesíti a nemzeti jog vagy a kollektív szerződések által a vállalatokra rótt kötelezettségeket, és demonstrálták, hogy az intézkedések az egyes munkavállalók támogatását célozzák, nem pedig a vállalati vagy ágazati szerkezetátalakítást. A spanyol hatóságok megerősítették, hogy a támogatható intézkedésekre más közösségi pénzügyi eszközből nem folyósítanak támogatást.

Következésképpen, a fenti okokra tekintettel a NACE 2 REV 2.29 ágazatba („közúti gépjármű, pótkocsi, félpótkocsi gyártása”) sorolt, gyártótevékenységet folytató 12, két NUTS II szintű határos régióban – Castilla y León (ES41) és Aragón (ES24) – elhelyezkedő vállalatban történt elbocsátásokkal kapcsolatban Spanyolország által benyújtott EGF/2008/004 ES/Castilla y León és Aragón kérelem elfogadását javasoljuk, mivel a bizonyítékok szerint ezen elbocsátások a világkereskedelem fő strukturális változásaiból fakadnak, amelyek a foglalkoztatást és a helyi gazdaságot érintő komoly gazdasági zavarokhoz vezettek. A Bizottság támogatható személyre szabott intézkedésekből álló összehangolt intézkedéscsomagra tett javaslatot, amelyen belül az EGF-ből igényelt hozzájárulás 2 694 300 EUR összeget tenne ki.

Technikai segítségnyújtás a Bizottság kezdeményezésére

Az európai globalizációs alkalmazkodási alap létrehozásáról szóló, 2006. december 20-i 1927/2006/EK európai parlamenti és tanácsi rendelet[6] 8. cikkének (1) bekezdése előírja, hogy:

„A Bizottság kezdeményezésére, az adott évben rendelkezésre álló pénzügyi források 0,35 %-ának erejéig, az Alap felhasználható az e rendelet végrehajtásához szükséges nyomon követéssel, információval, adminisztratív és technikai segítségnyújtással, pénzügyi ellenőrzéssel, ellenőrzési és értékelési tevékenységekkel kapcsolatos intézkedések finanszírozására.”

A hozzájárulást az 1927/2006/EK rendelet 8. cikkének (1) bekezdésében és 9. cikkének (2) bekezdésében említett kiadásokra fordítják, az alábbi részletezés szerint.

8. Információ : Az 1927/2006/EK rendelet 9. cikkének (2) bekezdése értelmében a Bizottság által létrehozandó és karbantartandó EGF-weboldalt rendszeresen frissítik és kiterjesztik, valamint minden új elemet lefordítanak valamennyi közösségi nyelvre. A sajtóanyagot kinyomtatják, valamint elkészítik, lefordítják, kinyomtatják és terjesztik az EGF éves jelentését. Az EGF-et különféle bizottsági kiadványokban és audiovizuális tevékenységekben is megjelenítik. Ezek költsége 2009-ben a becslések szerint 160 000 EUR lesz.

9. Igazgatási és technikai segítségnyújtás : Az EGF kapcsolattartóiból álló, 27 – azaz tagállamonként egy – tagú szakértői csoport[7] 2009-ben két ülést tart, ülésenként 35 000 EUR, azaz a becslések szerint összesen 70 000 EUR költségvetéssel.

A Bizottság megszervezi a tagállamok közötti legjobb gyakorlatok cseréjét, lehetővé téve, hogy az EGF végrehajtása terén tapasztalattal rendelkező résztvevők hálózatot hozzanak létre egymás között, és a dokumentumok és a jelentések elkészítése során munkájukat szakértő segítse. A hálózati tevékenység becsült költsége 160 000 EUR.

10. Értékelés : 2009-ben megkezdik az EGF félidős értékelésével kapcsolatos előkészítő tevékenységeket, az 1927/2006/EK rendelet 17. cikke (1) bekezdésének a) pontjában foglaltak szerint. Ajánlati felhívást követően 2009 elején kerül sor az első kötelezettségvállalásokra, 300 000 EUR összegben. Ezen értékelő tevékenységekhez 300 000 EUR összegű kifizetési előirányzatokra is szükség lesz.

11. Felügyelet, vizsgálat és ellenőrzés : E kategóriákra vonatkozóan 2009-ben technikai segítségnyújtásként nem terveznek EGF-hozzájárulást.

12. Amennyiben az 1927/2006/EK rendelet 8. cikkének (1) bekezdésében említett 0,35%-os felső határt 500 millió EUR-ra alkalmazzák, a Bizottság kezdeményezésére évente legfeljebb 1,75 millió EUR-t használható fel technikai segítségnyújtásra. A 2009-ben a Bizottság kezdeményezésére technikai segítségnyújtásként mobilizálni javasolt 690 000 EUR jóval e felső határ alatt van.

Következésképpen a fenti okokból következően összesen 690 000 EUR összegű technikai segítségnyújtás odaítélését javasoljuk a Bizottság kezdeményezésére.

Finanszírozás

Az Európai Globalizációs Alkalmazkodási Alap (EGF) éves összköltségvetése 500 millió EUR.

A Bizottság javaslata az Alapból történő allokáció tekintetében a kérelmező által szolgáltatott információn alapszik.

A Spanyolország által az Alapból nyújtandó támogatásra benyújtott, a gépjármű-ágazatra vonatkozó kérelem alapján a személyre szabott szolgáltatások finanszírozandó csomagjainak, valamint a Bizottság által kezdeményezett technikai segítségnyújtásnak a becsült összege a következő:

(EUR) |

Spanyolország/Castilla y Léon és Aragón | 2 694 300 |

Technikai segítségnyújtás | 690 000 |

Összesen | 3 384 300 |

E kérelmek vizsgálatát[8] követően, valamint figyelembe véve az Alapból folyósítható támogatás 1927/2006/EK rendelet 10. cikkével összhangban meghatározott maximális összegét, továbbá az előirányzatok átcsoportosításához megállapított mozgásteret, a Bizottság javaslatot tesz az Európai Unió Globalizációs Alkalmazkodási Alapjából történő összesen 3 384 300 EUR összegű kifizetés folyósítására, amelyet a pénzügyi keret 1a fejezetében különítenek el.

Ez a támogatási összeg lehetővé teszi, hogy – az 1927/2006/EK rendelet 12. cikkének (6) bekezdésében szereplő előírással összhangban – 2008 utolsó négy hónapjában az Európai Globalizációs Alkalmazkodási Alapra elkülönített éves maximális összeg több mint 25 %-a továbbra is rendelkezésre álljon támogatások allokálására.

Az Alapból történő ezen forrásallokációs javaslat révén a Bizottság a 2006. május 17-i intézményközi megállapodás 28. pontjával összhangban kezdeményezi az egyszerűsített háromoldalú eljárást, hogy biztosítsa a költségvetési hatóság két ágának egyetértését az Alap igénybevételének szükségességét és az igényelt összegeket illetően. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre az igénybevételre irányuló javaslattervezet ügyében, hogy szándékáról értesítse a másik ágat és a Bizottságot.

A költségvetési hatóság bármelyik ágának ellenzése esetén hivatalos háromoldalú egyeztetést kell kezdeményezni.

A Bizottság – a 2006. május 17-i intézményközi megállapodás 28. pontjának megfelelően – átcsoportosítási kérelmet is benyújt annak érdekében, hogy a 2009. évi költségvetésbe külön kötelezettségvállalási és kifizetési előirányzatokat vegyenek fel.

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alap igénybevételéről

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó Szerződésre,

tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[9] és különösen annak 28. pontjára,

tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[10] és különösen annak 12. cikke (3) bekezdésére,

tekintettel a Bizottság javaslatára[11],

mivel:

(1) Az Európai Unió létrehozta az Európai Globalizációs Alkalmazkodási Alapot (a továbbiakban: az Alap), hogy kiegészítő támogatást nyújtson a világkereskedelemben bekövetkezett változásokból eredő fő strukturális változások következményei által sújtott munkavállalók a munkaerőpiacra történő ismételt beilleszkedéshez.

(2) A 2006. május 17-i intézményközi megállapodás az Alap mobilizálását évi 500 millió EUR felső korlátig engedélyezi.

(3) Spanyolország 2008. december 29-én az Alap mobilizálására irányuló kérelmet nyújtott be a gépjármű-ágazatban végrehajtott elbocsátások tekintetében. E kérelem eleget tesz az 1927/2006/EK rendelet 10. cikkében a pénzügyi hozzájárulás meghatározása tekintetében megállapított kritériumoknak, ezért a Bizottság 2 694 300 EUR összeg igénybevételét javasolja.

(4) Továbbá, a Bizottság 690 000 EUR összeg felhasználását javasolja az Alapból technikai segítségnyújtás céljából, az 1927/2006/EK rendelet 8. cikkével összhangban.

(5) A Spanyolország által benyújtott kérelemre történő pénzügyi hozzájárulás folyósítása, valamint a technikai segítségnyújtásra irányuló igény megválaszolása érdekében tehát az Alapot mobilizálni kell.

A KÖVETKEZŐKÉPPEN HATÁROZOTT:

1. cikk

Az Európai Unió 2009. évi általános költségvetésének keretein belül mobilizálni kell az Európai Globalizációs Alkalmazkodási Alapot, hogy a 3 384 300 EUR összeg a kötelezettségvállalási és kifizetési előirányzatokban rendelkezésre álljon.

2. cikk

Ezt a határozatot az Európai Unió Hivatalos Lapjában kell közzétenni.

Kelt Brüsszelben,

az Európai Parlament részéről a Tanács részéről

az elnök az elnök

[1] HL C 139., 2006.6.14., 1. o.

[2] HL L 406., 2006.12.30., 1. o.

[3] Az Európai Parlament és a Tanács 1893/2006/EK rendelete (2006. december 20.) a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról, HL L 393., 2006.12.30., 1. o.

[4] A Nemzetközi Gépjárműipari Szövetség statisztikái.

[5] SEC(2007)881 az EGF/2007/02 FR/Renault kérelemről, valamint SEC(2007)882 az EGF/2007/01 FR/PSA kérelemről.

[6] HL L 406., 2006.12.30., 1. o.

[7] http://ec.europa.eu/transparency/regexpert/detail.cfm?ref=2100

[8] A Spanyolország által az Európai Globalizációs Alkalmazkodási Alap igénybevételére benyújtott kérelemről a Bizottsághoz intézett közlemény (SEC(2009)322), amely tartalmazza a Bizottság e kérelemmel kapcsolatos elemzését, valamint a Bizottság kezdeményezésére az Európai Globalizációs Alkalmazkodási Alapból nyújtandó technikai segítségnyújtásról szóló közlemény (SEC(2008)2986).

[9] HL C 139., 2006.6.14., 1. o.

[10] HL L 406., 2006.12.30., 1. o.

[11] HL C […], […], […]. o.